對酒嘆
作者：陸游
朝代：宋

paragraphs: 鏡雖明不能使醜者妍，酒雖美不能使悲者樂。
男子之生桑弧蓬矢射四方，古人所懷何磊落。
我欲北臨黄河觀禹功，干戈不息塵漠漠。
又欲南適蒼梧吊虞舜，九疑難尋眇聨絡。
惟有一片心，可受生死託。
千金輕擲重意氣，百舍孤征赴然諾。
或攜短劍隠紅塵，亦入名山燒大藥。
兒女何足顧，歲月不貸人。
黑貂十年弊，白髮一朝新。
半酣耿耿不自得，清嘯長歌裂金石。
曲終四座慘悲風，人人掩泪無人色。